Det ser efterhånden mere end svært ud at få den kommende vestlige politiskole til Nordjylland. Frederikshavn, der er den eneste nordjyske by i opløbet om at blive hjem for den nye skole, kan onsdag nemlig se Venstre-regeringen anbefale at den kommende skole får hjemme i Herning. Det oplyser TV 2. Det hårde slag kommer kun få dage efter at Rigspolitiet offentliggjorde deres anbefalinger til den nye politiskole. Heri lød det, at man anbefalede et nybyggeri på en placering med højst to timers udrykningskørsel til København. Begge dele udelukker Frederikshavn, der med den nedlagte Hånbækskolen på hånden er blandt de otte kommuner, der stadig er med i opløbet om at få skolen. Intet er nemlig forhandlet på plads i folketingssalen, men borgmester Birgit Hansen erkender da, at chancen for at få politiskolen til Nordjylland nu er meget små. - Tillykke til Herning. Det er stort at få en uddannelse til sin by hvad angår afledte arbejdspladser og synergier. Det er ærgerligt, at det ikke bliver en by der ikke har så mange uddannelser, men vi har gjort, hvad vi kunne, siger borgmesteren. - Vi har godt kunnet fornemme, at det var vældig meget op ad bakke, men som jeg har sagt før, så trækker vi os ikke. De skal smide os ud af feltet, før vi opgiver drømmen helt. Der er jo en lillebitte chance stadig, siger hun videre og understreger, at man deltog i konkurrencen om den nye politiskole på opfordring af Bygningsstyrelsen.
Mulighederne for at få en politiskole til Frederikshavn virker uendeligt små efter regeringens udmelding om at man vil bygge nyt i Herning.